Document ID: /roh_data/filtered/fineweb-2-filterrobots_roh.jsonl.gz/70833

Il departament chantunal d'educaziun vul ussa reagir e pretender in credit supplementar per la finanziaziun da la Scol'auta da pedagogia dal Grischun. Suenter ch'i ha numnadamain dà dapli annunzias che budgettà per ils studis da quest onn. Quai dovra però era dapli persunal e dapli infrastructura, uschia ch'il departament aveva l'emna passada anc quintà cun in deficit dad 1,5 milliuns francs. Tenor il cusseglier guvernativ Jon Domenic Parolini duai in credit supplementar far remedura ed almain neutralisar quest deficit – e quai gia per quest onn.
Quai è per nus cler ch'igl è dad agir. Ins sto vegnir cun in credit supplementar en la regenza, e suenter en la cumissiun da gestiun per auzar las finanzas a disposiziun.
Per il rectur da la Scol’auta da pedagogia grischuna Gian-Paolo Curcio munta quest success tar las annunzia era sfidas senza fin. Sfidas ch'ins ha pudì schliar mo per part - i dovra dapli persunal, infrastructura e daners. Tar il persunal hajan ins chattà schliaziuns cun auzar pensums e cun engaschar nova glieud.
Tar l'infrastructura saja la scola a la tschertga da novas localitads en la citad da Cuira. Qua sajan ins sin buna via, declera Gian-Paolo Curcio. Las finanzas sajan dentant anc ina giada in'autra sfida. Il budget per quest onn saja gia vegnì fatg avant bun in onn a mez. E lura n'hajan ins betg pudì savair ch'il dumber d'annunzias giaja taluisa ensi, declera il rectur da la scola. I na saja pia nagin sbagl strategic.
Quai n'è betg stà d'anticipar che la dumonda vegn ad esser uschè gronda per far in studi a la Scola auta da pedagogia grischuna.
60 students e studentas dapli custan
In student a la Scola auta da pedagogia a Cuira custa en media 30'000 francs ad onn. Munta uss pia ch'i dat custs supplementars per la scola das 1,8 milliuns francs. Per minimar la sperdita vegn perquai actualmain spargnà en scola. Munta concret per exempel, ch'i na dat quest onn nagina furmaziun supplementara pli per il persunal. Ni era che differents projects vegnan spustads u terminads. La fin finala quinta la scola sin la fin da l'onn cun in deficit da radund 1,5 milliuns francs.
Betg tut ils studis cun annunzias da record
Dapi l’onn passà porscha la scola er in studi parzial che sa drizza surtut a persunas che lavuran dasperas. Enstagl da trais onns, vegn il studi absolvì en quatter onns. Da las 17 persunas che han cumenzà il studi l’onn passà, èn uss dentant mo pli 10 da la partida. Sco las retschertgas dad RTR mussan, argumenteschan persunas ch'han chalà cun il studi che precis dumagnar studi, lavur e famiglia sut il medem tetg saja il problem. Il rectur è dentant persvas che quai laschia coordinar cun lur purschida.